Krajniak, Milan, minister práce, sociálnych vecí a rodiny SR (2021-10-19):
Ďakujem pekne, kolegovia. Pán poslanec Borguľa, viete, že sa tým zaoberám, poznám to. To, čo sme mohli urobiť prostredníctvom dotácií, ktoré ministerstvo dodáva, sme urobili. Teraz zvažujeme jednu vec, a to takú, že či si priamo neobjednáme takúto službu ako ministerstvo. Lebo tam, lebo tým by sme na to vedeli vyčleniť viacej peňazí, len zvažujeme potom tie právne otázky v tom zmysle, že túto službu, ktorá je vítaná a žiadaná, aj ministerstvo ju chce podporiť, vykonáva občianske združenie. A neviem, či v takom prípade by sme nemuseli robiť klasické verejné obstarávanie, ak by sme si to objednali. Čiže toto je to, čo teraz riešime, ale to, že túto službu chceme podporiť, tak to je, to je zjavné a zrejmé. Pán poslanec Kotleba, podľa mojich informácií tam nie je rozlíšenie, alebo nevylučujú sa žiadne tie zdvíhacie zariadenia, ale ak by som sa náhodou mýlil, tak v druhom čítaní som akože pripravený debatovať, že aby sme prípadne zmenili formuláciu. S tou druhou vašou poznámkou, tam je trošku faktický problém, že my musíme dbať o hospodárnosť. To znamená, aj tí ľudia, ktorí na úradoch práce to posudzujú, rozhodujú o tom, musia zvažovať to, že dobre viete, že keby nebol žiadny horný limit, tak, čiže prípad od prípadu to posudzujú. Ak by ktokoľvek z kolegov v parlamente mal nejaký pocit, že by niekde bolo niekomu ukrivdené v konkrétnom prípade, tak to vieme, samozrejme, preveriť a také podnety aj dostávam, čiže to vždy nechám preveriť. Doteraz sa mi, doteraz sa mi nepotvrdilo, že by, že by niekde ako niekto vedome niekomu chcel neschváliť tú pomôcku a z objektívnych dôvodov, že mal na to nárok a aj cena bola primeraná, a len mu chcel robiť zle, ale teoreticky, ak by akýkoľvek takýto podnet bol, tak to nechám preveriť. A teda, čiže beriem to tak, že ja to overím a ak by náhodou tam bol nejaký formulačný problém, tak to, tak to vieme napraviť. Ešte vám chcem povedať, že aj z mojej iniciatívy, resp. z iniciatívy občanov, ktorých sa to týka, pripravujeme takú väčšiu zmenu v tom, že aké takéto pomôcky by sme mohli preplácať nielen teraz pre ľudí s ťažkým zdravotným postihnutím, ale dajme tomu aj s tými, ktorí potrebujú vzhľadom na vek nejakú kvalitnejšiu starostlivosť. Čiže plánujeme, pretože menia sa technológie, menia sa možnosti a tie právne normy vlastne vždy zachycujú iba to, čo v danom momente, keď tá právna norma bola pripravovaná, existovalo na trhu. No tak tam sa stanovilo, že toto vieme preplácať. Čiže aj znovu, pani kolegyne, páni kolegovia, ak aj v tejto oblasti máte nejaké ďalšie podnety, čo by bolo treba zahrnúť ešte do toho, že na čo sa vzhľadom na rýchly vývoj v technológiách možno opomenulo, tak kľudne dajte podnet a vieme o tom rozprávať. Pán Kočiš, to sa myslí takto. Ako vieme, máme málo posudkových lekárov, preto aj v tejto novele vlastne posúvame ten vek. Ja nepovažujem za, dokedy môžu pôsobiť posudkoví lekári. Ja nepovažujem za žiadny problém, pokiaľ skúsený človek špecialista, teraz povedzme príklad ortopéd, môže vykonávať, pokiaľ je ochotný a zdravotné okolnosti mu to umožňujú, tak aby mohol vykonávať aj dlhšie. A tým špecialistom sa myslí presne toto: predstavme si, že v nejakom regióne nemáme ortopéda, ktorý by vedel posúdiť alebo urobiť nejaký posudok. V takom prípade bude môcť byť zazmluvnený ako špecialista ortopéd a bude sa môcť k tomu vyjadriť. O toto ide. Nemusí tam byť špecializácia pracovné právo alebo niečo iné. Ja som dokonca rozmýšľal, že možno ideálne by bolo, keby podobne, ako máme systém súdnych znalcov, by sme mali aj akoby lekárov, ktorí by sa mohli zaradiť na nejaký zoznam, nazvime to, že posudkových znalcov v jednotlivých oblastiach a v danom regióne, ak by bol problém, že nie je dostatok posudkových lekárov, tak by sa jednoducho mohli obracať aj na týchto špecialistov. Ale zatiaľ to riešime takým spôsobom, ako to teraz navrhujeme, a dohodli sme sa, že zhruba o rok sa k tomu vrátime a uvidíme, že ako to funguje, či s tým ešte bude treba to vylepšovať, alebo tá existujúca úprava bude stačiť. Ďakujem pekne.